Document ID: 32008R0666

РЕГЛАМЕНТ (ЕО) № 666/2008 НА СЪВЕТА
от 15 юли 2008 година
за изменение на Регламент (ЕО) № 889/2005 за налагане на някои ограничителни мерки по отношение на Демократична република Конго
СЪВЕТЪТ НА ЕВРОПЕЙСКИЯ СЪЮЗ,
като взе предвид Договора за създаване на Европейската общност, и по-специално членове 60 и 301 от него,
като взе предвид Обща позиция 2008/369/ОВППС на Съвета от 14 май 2008 г. относно ограничителни мерки по отношение на Демократична република Конго (1),
като взе предвид предложението на Комисията,
като има предвид, че:
(1)
С Регламент (ЕО) № 889/2005 (2) бяха наложени ограничителни мерки по отношение на Демократична република Конго (ДРК) в съответствие с Обща позиция 2005/440/ОВППС на Съвета (3) относно ограничителните мерки срещу Демократична република Конго и в съответствие с Резолюция 1596 (2005) на Съвета за сигурност на ООН и последващите съответни резолюции.
(2)
С Резолюция 1807 (2008) от 31 март 2008 г. Съветът за сигурност на ООН реши, inter alia, да измени обхвата на ограничителните мерки за някои видове техническа помощ, така че мерките да се ограничат до неправителствени образувания и физически лица, които осъществяват дейност на територията на ДРК. На 14 май 2008 г. Съветът прие Обща позиция 2008/369/ОВППС, с която се придава действие на Резолюция 1807 (2008) и се отменя Обща позиция 2005/440/ОВППС.
(3)
Следователно Регламент (ЕО) № 889/2005 следва да бъде съответно изменен,
ПРИЕ НАСТОЯЩИЯ РЕГЛАМЕНТ:
Член 1
Регламент (ЕО) № 889/2005 се изменя, както следва:
1.
Член 2 се заменя със следното:
„Член 2
1. Забранява се:
а)
предоставянето на техническа помощ, пряко или косвено свързана с военни действия, на неправителствени образувания или лица, които осъществяват дейност на територията на ДРК;
б)
предоставянето, пряко или косвено, на финансиране или финансова помощ, свързана с военни действия, включително по-специално на безвъзмездна помощ, заеми и кредитна застраховка на износа, с цел продажба, доставка, трансфер или износ на оръжие и части за него, или с цел безвъзмездна помощ, продажба, доставка или трансфер на свързана с това техническа помощ и други услуги на неправителствени образувания и лица, които осъществяват дейност на територията на ДРК;
в)
участието, съзнателно и умишлено, в дейности, чиято цел или резултат са пряко или косвено съдействие на транзакциите, посочени в букви а) и б).
2. Комитетът по санкциите следва да бъде нотифициран предварително за предоставянето на техническа помощ, финансиране или финансова помощ на правителствено или друго лице, образувание или орган в ДРК, или за използването им в ДРК, различно от предоставянето на такава помощ на Мисията на Организацията на обединените нации в ДРК (MONUC) в съответствие с член 3, параграф 1, буква а). Тези нотификации следва да съдържат съответната информация, включително, когато е уместно, крайния потребител, предложената дата на доставка и маршрута на превоза.“;
2.
Член 3 се заменя със следното:
„Член 3
1. Чрез дерогация от член 2 компетентните органи, посочени в уебсайтовете, изброени в приложението, в държавата-членка, където е установен доставчикът на услугата, могат да разрешат предоставянето на:
а)
техническа помощ, финансиране или финансова помощ, свързани с оръжие и части за него, предназначени единствено за подпомагане и използване от MONUC;
б)
техническа помощ, финансиране и финансова помощ, свързана с несмъртоносно военно оборудване, предназначено единствено за хуманитарни цели или за защита, като за предоставянето на такава помощ или услуги предварително се нотифицира Комитетът по санкциите в съответствие с член 2, параграф 2.
2. Не се предоставят разрешения за вече проведени дейности.“.
Член 2
Настоящият регламент влиза в сила в деня след публикуването му в Официален вестник на Европейския съюз.
Настоящият регламент е задължителен в своята цялост и се прилага пряко във всички държави-членки.
Съставено в Брюксел на 15 юли 2008 година.

Labels: 18
5